חטיבת תבל
מבנה ארגוני

החטיבה כפופה לאגף האסטרטגיה והמעגל השלישי. תחת פיקודה נמצאים הגופים האחראים על הקישור בגבולות (מרכזי הקישור והשלוחות), ענפים אזוריים (ענף אזורי, בין-לאומי וצפון אמריקה), בית הספר לדיפלומטיה צבאית, גוף המבצעים של חטיבת תבל, מטה החטיבה ומערך התב"ל (תכנון בין-לאומי) של צה"ל. בנוסף, החטיבה מפעילה את נספחי צה"ל בחו"ל ואמונה על שיתוף הפעולה עם נספחי הצבאות הזרים בארץ.
במסגרת התוכנית הרב שנתית "תנופה", ב-21 ביוני 2020 הוכפפה חטיבת תבל לאגף אסטרטגיה ומעגל שלישי.
מחלקה אזורית: אמונה על הקישור הצבאי למדינות השלום וכוחות שמירת השלום באזור. בנוסף, נושאת באחריות להעלאת המלצות לגיבוש מדיניות צה"ל בסוגיות צבאיות-מדיניות במרחב המזרח התיכון ותרגומן לתוכניות פעולה ולמימוש תוכניות אלו. למחלקה שלוחות קישור בגבולות השלום (ירדן ומצרים - פעילות מול כוח המשקיפים הרב לאומי - MFO) וגבולות העימות בהם מתבצעת פעילות מול כוחות או"ם (לבנון - פעילות מול יוניפי"ל, וסוריה - פעילות מול אונדו"ף). בנוסף, מנהלת המחלקה את יחסי צה"ל עם ארגונים בין-לאומיים (ארב"ל), כדוגמת הצלב האדום. כמו כן, הענף האזורי אחראי על פיתוח, מימוש וקידום שיתוף פעולה צבאי מול מדינות הנורמליזציה ומדינות נוספות באזור ועל שיתופי הפעולה הבין-לאומיים במסגרת "הסכמי אברהם".
מחלקת תבל - אמונה על שיתוף הפעולה הבין-לאומי והקשרים הצבאיים באמצעות הענפים הרגיונליים (ענף בין-לאומי וענף צפון אמריקה), ענף שליטה ופרוטוקול, ענף מטה ומעבר חו"ל, אג"ם ובית הספר לדיפלומטיה צבאית. בחירום מופעל המכלול הבינלאומי שייעודו לתכנן ולשלוט בכלל פעילויות התיאום והקישור בין צה"ל לבין צבאות זרים, כוחות שמירת שלום וארגונים בינלאומיים נוספים, זאת על מנת לתמוך את המאמץ המבצעי של צה"ל, לסייע למאמצים מדיניים-ביטחוניים, לשמור ולאפשר את חופש הפעולה האסטרטגי-אופרטיבי של צה"ל ומדינת ישראל. תפקידי המכלול הבינלאומי: תיאום מול כוחות צבאיים זרים וכוחות שמירת שלום, מניעת פגיעה, גיבוש מדיניות צה"ל בנושאי הקשר אל מול כוחות צבאיים זרים בלחימה, פיקוד על מערך נספחי צה"ל בחו"ל ובתיאום מול הנספחים בארץ וסנכרון כלל מאמצי הקש"ח של צה"ל.
ענף בין-לאומי - אחראי לדיפלומטיה צבאית ושיתוף הפעולה בין צה"ל לצבאות זרים ומופעי שיתוף פעולה מטכ"ליים. הענף כולל את מדור לה"ת (לגיטימציה, השפעה ותודעה), הפועל למען חיזוק הלגיטימציה וחופש הפעולה של צה"ל. מפקדה ממונה ותומכת לנספחי ההגנה וגורם תיאום לנספחים זרים בשגרה ובחירום.
נספחי ההגנה: הרשת הבין לאומית של צה"ל ומשרד הביטחון הפרוסה בעולם ופועלת לקדם את האינטרסים של מדינת ישראל ויעדי הביטחון הלאומיים. הנספחים ברובם הם נספחי הגנה (ייצוג משימות משרד הביטחון וצה"ל) אך יש מעטים שפועלים כנספחי צה"ל בלבד בשיתוף פעולה עם נציגי משרד הביטחון. הנספחים הם בוגרי קורס נספחים של בית הספר לדיפלומטיה צבאית והפעלתם מתואמת בין צה"ל למשרד הביטחון בהובלת האגף הביטחוני-מדיני במשרד הביטחון.
ענף צפון אמריקה - אחראי לדיפלומטיה צבאית ושיתוף פעולה מבצעי בין הכוחות המזוינים של ארצות הברית וצה"ל.
אג"ם: גוף שליטה המנהג, מנהל ומתכלל את התהליך המבצעי באגף ובמטכ"ל, בנושאי הזירה הבין לאומית והאזורית. אמון על טיפול ותיאום הרבדים המבצעיים של התיאום הבין-לאומי.
ענף מטה ומעבר חו"ל: כולל את כל המדורים העוסקים בתחום המעטפת וביניהם: משאבי אנוש, תקשוב, תקציבים ולוגיסטיקה לשם יצירת רציפות תפקודית בשגרה ובחירום. תחת הענף, פועל מדור מעבר חו"ל המטפל בהוצאת משימות צה"ל לחו"ל.
ענף שליטה ופרוטוקול: אחראי על תהליכי האינטגרציה בחטיבה ובמערך התבל על מנת לגבש תמונה שתאפשר שליטה והערכת מצב מבצעית, לרבות תוכנית העבודה החטיבתית והמטכ"לית לתבל. תחת הענף, פועל מדור פרוטוקול האחראי על ארגון וביצוע ביקורים ומופעי קשרי חוץ מטכ"ליים בארץ וההנחיות המקצועיות לפרוטוקול צה"ל ואירוח זרים.
בית הספר לדיפלומטיה צבאית (בית הספר לדי"ץ): יחידת הכשרה מקצועית, מתוות דרך המעצבת את חיילי וקציני החטיבה, המערך והאגף. מוקד ידע מרכזי בתחום שיתוף הפעולה הצבאי הבין-לאומי וגורם משפיע על ידי מעורבות פעילה בעשייה המשותפת בשגרה ובחירום.
מערך תבל: גופי קשרי חוץ ייעודיים פועלים בזרוע היבשה, זרוע הים, זרוע האוויר והחלל, אגף כוח אדם, אגף המודיעין, פיקוד העורף, אגף המבצעים, אגף התקשוב והמכללות הצבאיות. גופי קשרי החוץ הללו כפופים מקצועית לחטיבה, המהווה סמכות מטכ"לית בתחום שיתופי הפעולה הבין-לאומיים. בנוסף, כולל המערך את פורום ראשי קשרי החוץ (פר"ק) - ועדת הניהוג של קשרי חוץ צה"ל.